Gwida.mt tkellmet mar-rebbieħ tal-Għanja tal-Poplu 2021 li xahar ilu rebaħ bil-kanzunetta Fuq L-Ixkaffa , liema kanzunetta miktuba u kkomponuta minn waħda mill-ġurija tat-tielet staġun ta' X Factor Malta Philippa Naudi u oħtha Bettina Muchmore. Sean, l-ewwel nett nifirħulek mill-ġdid għar-rebħa li ksibt waqt L-Għanja tal-Poplu 2021! Fil-fatt, ftit tal-jiem ilu waqt dan il-festival Malti, il-ġurija vvutaw il-kanzunetta tiegħek bħalha l-favorita tagħhom dik il-lejla. X'fisser dan għalik? Din ir-rebħa tfisser ħafna għalija għax din kienet l-ewwel esperjenza tiegħi fejn irrekordjat kanzunetta u kont jiena l-artist prinċipali kif ukoll l-ewwel esperjenza tiegħi ta' parteċipant ġo festival! Kont involut waqt il-kitba tal-kanzunetta Fuq L-Ixkaffa? X'kienet l-ewwel ħaġa li għaddietlek minn moħħok meta smajt għall-ewwel darba l-kanzunetta kompluta, u x'ħassejt? Il-proċess tal-kitba tal-kanzunetta kien kollaborattiv fis-sens li kien hemm proċess ta' diskussjoni fuq il-qofol tal-kanzuentta kif ukoll tal-ħoss li xtaqt. Wara dan il-kompożituri Philippa Naudi u Bettina Muchmore bdew jaħdmu fuq il-kreazzjoni ta' Fuq L-Ixkaffa, fejn huma kitbu l-lirika Kif ukoll il-melodija. Meta smajtha għall-ewwel darba ħassejt konnessjoni mal-kanzunetta u ħassejt li rrappreżentatni sew bħala artist! Kien mument verament sabiħ u eċitanti. Kif kienet l-esperjenza tiegħek li taħdem ma' Philippa u Bettina minn The New Victorians? Nafu li din mhux l-ewwel darba li ħdimt magħhom, iżda ssoltu tkun fi rwol differenti magħhom. Naħseb li ħadd ma jafni mużikalment daqs kemm jafuni Phil u Bet u allura kienu l-għazla naturali biex naħdem magħhom. Kienet esperjenza interessanti ħafna habba l-fatt li interpretajt ix-xogħol tagħhom maħdum għall-vuċi tiegħi. Din kienet l-ewwel kanzunetta li ġiet miktuba għalija u kuntent ħafna li kkollaborajt ma' shabi. Ċertament li kellek aktar prestazzjonijiet u esperjenzi f'ħajtek fid-dinja tal-ispettaklu. Kien hemm xi ħaġa partikolari li ħajritek tipparteċipa waqt L-Għanja tal-Poplu? Minn dejjem xtaqt li nieħu dan il-pass imma l-idea li nkun artist kienet waħda li kont insib intimidanti. Il-Covid-19 però urietni kemm taf tkun fraġli din l-industrija u f'daqqa waħda l-opportuniatjiet kollha sparixxew f'ħakka t'għajn. Din is-sena immotivajt ruħi biex nagħmel l-għalmu tiegħi biex negħleb din il-biża' u L-Għanja tal-Poplu kien l-ewwel pass! Jien u nikber dejjem kont espost għall-mużika imma l-artisti popolari kienu dejjem ta' ċertu dehra li hija ferm differenti minn tiegħi. Din l-esperjenza għalmitni li tista' tkun differenti u tikseb suċċess f'din l-industrija. F'post li tfajt fuq il-midja soċjali semmejt il-kanzunetta Jien u Int tal-bravissima Marilyn Aquilina. X'rajt speċjali fiha din il-kanzunetta u għaliex taħseb li kemm il-kanzunetta ta' Marilyn u tiegħek spiċċaw ir-rebbieħa ta' dan il-festival prestiġjuż? Il-kanzunetta ta' Marilyn laqtitni għax kienet miktuba b'ċertu ġenwinità li napprezza ħafna fil-mużika. Għoġobni ħafna wkoll il-ħoss/stil tal-kanzunetta. Fil-kors tal-festival ma kontx qed naħseb wisq fuq l-element tal-kompetizzjoni iżda iktar fuq kif nixtieq nippreżenta lili nnifsi mużikalment. Wara ħafna ġranet ta' preparamenti meta wasalt għall-provi mal-orkestra u s-serata finali, l-iktar ħaġa importanti għalija kienet li noħrog prestazzjoni onesta. Xi hemm u x'għandna nistennew għall-futur mingħand Sean Borg? Bħalissa qed naħdem fuq xi proġetti ġodda fil-qasam tat-teatru kif ukoll fix-xena tal-mużika. Issa li qbadt din it-triq nixtieq li nkompli niżviluppa bħala artist u li nkompli nisfida lili nnifsi. L-Għanja tal-Poplu kien l-ewwel pass f'kapitlu ġdid tal-karriera tiegħi u ninsab eċitat ħafna għall-esperjenzi li jmiss! Nirringrazzjaw lil Sean talli aċċetta din l-intervista, u qasam magħna diversi ħsibijiet dwar l-esperjenza li għadu kif kellu. Nawgurawlu aktar suċċessi fil-ġejjien! Miktub Minn Interessat ħafna f'dak kollu li hu relatat mal-midja u x-xandir. Nistgħu ngħidu li hu ffissat fid-dinja tal-ispettaklu; kemm dik lokali kif ukoll internazzjonali. Isegwi d-drama Maltija ta' kull ġeneru u tassew japprezza t-talent Malti. Għandu esperjenza fejn jidħol kant, kif ukoll animazzjoni għat-tfal. Hu jħoss sodisfazzjon kbir meta jferraħ lil ħaddieħor u tkun xi tkun iċ-ċirkostanza jipprova dejjem iżomm tbissima fuq fommu. Stejjer popolari "Il-Balluta Tilfu Persuna Ieħor Umli" - Jistrieħ Fis-Sliem! "Ilu Tliet Snin Minn Meta Bdejt Dan Il-Vjaġġ Biex Nibdel Dan Il-Post F'Dari…" - Taryn Mamo Cefai Pass Eqreb Lejn Il-Ħolma Tagħha! Bil-Filmat: Qatgħa Kbira Hekk Kif Jirfes Fil-Kantina Waqt Avventura F'Dar Abbandunata! "Kont Fiżikalment Abbużat Ta' Kuljum U Abbużat Ukoll Mentalment Għal Madwar 9 Snin" – Johan Mifsud Jitkellem Dwar L-Addozzjoni Ta' Koppji Gay